google/wiki40b huggingface dataset:
Mickūnų gimnazija

Istorija

1867 m. įsteigta pradinė (rusų mokomąja kalba) mokykla. 1957 m. ji tapo vidurine mokykla. 1965 m. prie medinės mokyklos pristatytas mūrinis priestatas. 1978 m. iškilo naujoji mokykla su sporto sale, valgykla, naujais kabinetais. 1984 m. įkurta pirmoji (lietuvių gimtoji kalba) klasė.
Greitatrauka

Greitatrauka (angl. fast draw) – kovinė sporto šaka, kurios esmė kuo sparčiau iš užsegto dėklo išsiimti pistoletą ir iššauti į taikinį.
Greitatraukos sportas pagrįstas romantiniu JAV Laukinių vakarų šaulių (angl. gunslingers, gunmen), ginkluotų revolveriais, įvaizdžiu. Gebėjimas sparčiai išsitraukti ginklą yra praktiškas įgūdis, tačiau dabartinės greitatraukos varžybos yra pagrįstos daugiau vesternais, negu realiomis XIX a. šaulių kovomis.
Greitatraukos varžybose ir treniruotėse naudojami tuštieji šoviniai ar šoviniai su parafininėmis kulkomis. Tuo skiriasi nuo Vesternų veiksmo šaudymo (angl. Western Action Shooting ), kur šaudoma koviniais šoviniais.
Vienose greitatraukos varžybose nugalėtojai nustatomi varžantis poromis – kuris greitesnis, tas laimėjo, kitose naudojami laikmačiai, ir matuojamas laikas.
Greitatraukos varžybose šauliai pradeda su revolveriu užsegtame dėkle, ranka dėklo neliečia. Davus garsinį ir vizualinį signalą įjungiamas chronometras. Naudojant šovinius su vaškinėmis kulkomis šaudoma į taikinius metalines plokštes, o naudojant tuščiuosius šovinius šaudoma į oro balionus. Laikmatis nustatytas taip, kad užfiksuotų laiką tuo momentu, kai kulka pataiko į plokštę ar sprogsta balionas.

Varžybose gali būti šaudoma ne į vieną taikinį, o į kelis, gali skirtis šaulių pozicijos – gali šaudyti stovėdami ar eidami, arba pradėti stovėdami nugara į taikinį.
Greitrauka yra vienas sparčiausių sporto šakų. Pasaulinės klasės šaulys gali išsitraukti revolverį ir iššauti sparčiau nei per pusę sekundės. Dabartinis pasaulio rekordas šaudant tuščiaisiais šoviniais stovint yra 0,208 sekundės. Į šį laiką įeina ir reakcijos trukmė (vidutinė žmogaus reakcijos trukmė yra 0,20-0,25 s), kol šaulys sureaguoja į duotą signalą. Geriausių greitatraukos šaulių reakcijos trukmė yra 0,145 s, tad revolverį ištraukti, atlaužti gaiduką, nusitaikyti nuo klubo ir iššauti trunka apie 0,06 s.
Pasaulinė greitatraukos asociacija užregistruoja rekordą, jeigu tose pačiose varžybose šaulys sugeba iššauti dar kartą panašia į rekordinę sparta (antroji trukmė turi būti didesnė ne daugiau kaip 0,03 s). Taip siekiama išvengti atvejų, kai šaulys nuspėja, kada pasigirs signalas. Varžybose, kur šaunami du šūviai į skirtingus taikinius, tarpas tarp šūvių trunka mažiau kaip 0,10 s.
Panaši greitojo ginklo išsitraukimo ir atakos sporto šaka yra japoniškasis iaido – katanos išsitraukimas ir ataka.
Algirdas Klimaitis (1955)

Biografija

1962–1973 m. mokėsi Šakių vidurinėje mokykloje, 1979 m. baigė Kauno medicinos institutą, gydytojas. 
1979–1980 m. Kauno 3-iosios ligoninės gydytojas internas chirurgas. 1980–1985 m. ir 1989–1991 m. Šakių rajono centrinės ligoninės gydytojas chirurgas, 1985–1989 m. vyriausiojo gydytojo pavaduotojas gydymo reikalams, nuo 1991 m. VšĮ Šakių ligoninės vyriausiasis gydytojas.
Lietuvos krikščionių demokratų partijos, partijos Lietuvos krikščionys demokratai Šakių rajono skyriaus narys, 2008 m. Tėvynės sąjunga - Lietuvos krikščionys demokratai Šakių skyriaus pirmininkas.
1990–1995 m. Šakių rajono tarybos deputatas, 1995–1997 m., 2000–2004 m., 2007 m. ir 2011 m. (mandato atsisakė) Šakių rajono savivaldybės tarybos narys. 
Kredito unijos „Jotijos kraštas“ stebėtojų tarybos pirmininkas. Sutuoktinė Rita (g. 1955 m.), vaikai Karolis (g. 1978 m.), Augustė (g. 1983 m.).
Dominykas Kodz

Karjera

„Žalgirio“ pagrindinėje ekipoje registruojamas nuo 2018 m. 
Iki tol žaidžė „Žalgirio“ dublerių ekipoje Pirmoje šalies lygoje.
2018 m. po sezono buvo pranešta, kad sutartis su žaidėju nepratęsta.
Nuo 2019 m. atstovauja FK Riteriai.

Jaunimo rinktinė

Debiutavo U-21 rinktinėje. 
Atstovavo u-19 rinktinę. Rungtynėse prieš estus pasižymėjo įvarčiu.
Klaipėdos nafta

Vadovybė

Akcinė bendrovė „Klaipėdos nafta“ vadovaujasi NASDAQ OMX Vilnius listinguojamų bendrovių valdymo kodeksu. Bendrovėje yra keli valdymo organai: Visuotinis akcininkų susirinkimas, Stebėtojų taryba, Valdyba, Audito komitetas ir Generalinis direktorius.
Nuo 2017 m. balandžio 11 d. generalinio direktoriaus pareigas eina Mindaugas Jusius.

Istorija

Naftos produktai Klaipėdos uoste pradėti perkrauti iki tarpukario. 1937 m. bendrovė „Lietūkis“ įsigijo 5 bendros 5600 m³ talpos rezervuarus, nutiesė geležinkelio atšaką ir pastatė estakadą. Naftos produktai buvo gabenami tanklaiviais iš Juodosios jūros uostų Batumio ir Tuаpsės. „Lietūkis“ planavo turėti net savo tanklaivį. Antrojo pasaulinio karo metais Klaipėdos uostas buvo labai sugriautas. 1956 m. nupręsta steigti naftos bazę uoste. 1959 m. lapkričio 27 d. Klaipėdos naftos eksporto ir perpylimo bazė pradėjo veiklą, daugiausia eksportuodama naftos produktus, ypač mazutą. 1982 m. per Klaipėdą buvo eksportuota 6,4 mln. t naftos produktų. 1994 m. įsteigta Lietuvos ir JAV AB „Klaipėdos nafta“. Pasikeitus akcininkų sudėčiai, bendrovė pervadinta AB „Klaipėdos nafta“. Palaipsniui įmonė buvo modernizuojama atlikti ne tik naftos produktų eksporto, bet ir importo operacijas, priimti didesnio tonažo laivus. Baigus rekonstrukciją, nuo 2002 m. „Klaipėdos naftos“ terminale kraunami iki 100 000 t talpos tanklaiviai. 
AB „Klaipėdos nafta“ 2012 m. birželio 11 d., patvirtinus akcijų pasirašymo su Lietuvos Respublika sutartį, buvo perduota valdyti Subačiaus naftos terminalą.
2012 m. vasarį „Klaipėdos nafta“ įpareigota tęsti pirmojo Lietuvoje suskystintų gamtinių dujų terminalo projekto įgyvendinimą. Terminalo plaukiojančios saugyklos su dujinimo įrenginiu projektą vykdė Norvegijos bendrovė „Hoegh LNG“. 2014 m. vasario 19 d. Pietų Korėjos Ulsano uoste esančioje laivų statykloje oficialiai nuleistas į vandenį Lietuvai skirtas SGD laivas-saugykla „Independence“. 2014 m. spalio 27 d. SGD laivas-saugykla „Independence“ prisišvartavo Klaipėdos uoste. Įvykdžius bandymus SGD laivas-saugykla eksploatuoti pradėtas 2014 m. gruodžio 3 d.
Nuo 2016 m. gruodžio 22 d. AB „Klaipėdos nafta“ pradėjo naudoti atnaujintą Bendrovės prekinį ženklą, – KN.
Siekiant sukurti visapusišką SGD logistikos grandinę Baltijos regione 2017 m. spalio 27 d. buvo pradėta SGD paskirstymo stoties veikla. SGD paskirstymo stotį sudaro penkios po 1000 kub. m talpyklos, kuriose laikomos suskystintosios gamtinės dujos. Pagal techninį projektą yra numatyta galimybė plėsti terminalą iki 10 tūkst. kub. m talpos.
2018 m. spalio mėnesį paskelbta, kad nuo 2014-ųjų, kai Klaipėdoje pradėjo veikti SGD terminalas, dėl galimybės rinktis dujų tiekėją valstybės gyventojai iš viso sutaupė 103 mln. eurų. 
2019 m. sausio 7 d. veiklą pradėjo tuo metu didžiausias pasaulyje KN bei Vokietijos bendrovės „Nauticor“ priklausantis suskystintųjų gamtinių dujų transportavimo ir bunkeriavimo laivas „Kairos“. Pagrindinė laivo veikla Klaipėdos uoste – transportuoti SGD iš SGD terminalo į SGD paskirstymo stotį.
Filipas Fortunatovas

Biografija

1868 m. baigė Maskvos universitetą. Tobulinosi Leipcige, Berlyne, Tiubingene, Karaliaučiuje, Paryžiuje, Londone. 1876–1902 m. dėstė Maskvos universitete, nuo 1884 m. profesorius. Pirmasis nuo 1878 m. Rusijos universitetuose pradėjo dėstyti lietuvių kalbą. Nuo 1902 m. dirbo Peterburgo mokslų akademijos Rusų kalbos ir literatūros skyriuje. 1898 m. Peterburgo mokslų akademijos narys korespondentas, nuo 1902 m. tikrasis narys, 1907 m. Lietuvių mokslo draugijos garbės narys. Bendravo su Jonu Spuduliu.

Mokslinė veikla

Tyrė įvairias indoeuropeistikos problemas, daugiausia fonetiką. Kalbą suvokė kaip tam tikrą sistemą, griežtai skyrė sinchroniją ir diachroniją. Pirmasis išanalizavo prūsų kalbos kirtį ir priegaidę, nustatė keletą bendrų baltams ir slavams kirčiavimo dėsningumų, atskirai nuo F. de Sosiūro suformulavo kirčio nukėlimo baltų ir slavų kalbose dėsnį (Sosiūro-Fortunatovo dėsnis).
1871 m. kartu su V. Mileriu atvyko į Lietuvą, į A. Botyriaus tėviškę Triobiškių kaime, netoli Liudvinavo, kur užrašė 150 lietuviškų dainų, pasakų, priežodžių. Liudvinavo šnektos aprašą ir didesnę dalį surinktos tautosakos paskelbė Maskvos universiteto leidinyje Izvestija Moskovskogo universiteta (nr. 1-2/3, 1872 m.). Redagavo dalį Antano Juškos žodyno (A-D raides), parašė įžangą. Su Eduardu Volteriu rengė naują Mikalojaus Daukšos „Postilės“ leidimą (3 sąsiuviniai, 1904–1927 m.). Prisidėjo prie spaudos draudimo lotyniškais rašmenimis panaikinimo.
Mokiniai – žymūs rusų ir užsienio kalbininkai: Aleksejus Šachmatovas, Viktoras Poržezinskis, Dmitrijus Ušakovas, Jonas Jablonskis, Jozepis Mikola, Holgeris Pedersenas, Olafas Brochas ir kiti.
Meksikas

Istorija

1521 m. konkistadoras Ernanas Kortesas su ispanų kariais ir meksikiečių pagalbine kariuomene užkariavo actekų imperijos sostinę Tenočtitlaną, kuriame gyveno pusė milijono žmonių. Miestą su daugybe šventovių E. Kortesas įsakė nedelsiant sunaikinti, tačiau, pasikeitus valdžiai, miestas greitai tapo Ciudad de México (pavadintas actekų meksikų genties vardu) – Naujosios Ispanijos sostine. 1528 m. įkurta vyskupo rezidencija, 1535 m. įsteigtas pirmasis Naujajame pasaulyje universitetas. Meksikas tapo pirmuoju ispanų miestu Naujajame pasaulyje. Jis buvo planingai statomas šachmatų lentos pavyzdžiu, su Plaza Armas aikšte viduryje, kuri čia vadinama Zocalo. E. Kortesas ant actekų valdovo Montesumos rūmų pamatų pastatė savo rūmus, kuriuos vėliau naudojo vicekaraliai. 1573–1667 m. katalikų bažnyčia ant šventovės griuvėsių pastatė Metropolijos katedrą, kurioje yra arkivyskupo rezidencija. Nuo 1821 m. – nepriklausomos Meksikos sostinė.

Sportas

1968 m. mieste vyko XIX vasaros olimpinės žaidynės, 1970 m. vyko IX pasaulio futbolo čempionatas, o 1986 m. – XIII pasaulio futbolo čempionatas.
Evangelistas Lukas

Lukas (Šv. Lukas, hebr. לוקא, graik. Λουκᾶς) – vienas iš Naujojo Testamento rašytojų, tradiciškai laikomas trečiosios Evangelijos bei Apaštalų Darbų autoriumi.
Lukas gimė Sirijos Antiochijoje. Nebuvo vienas iš 12 mokinių, tačiau laikoma, kad dar esant gyvam Jėzui, kartu su kitais 70 Kristaus mokiniais buvo siųstas skelbti Gerosios Naujienos. Lukas buvo apaštalo Pauliaus padėjėjas, lydėjo jį antrojoje misioneriškoje kelionėje po Artimuosius Rytus. Graikijos Tebų mieste mirė kankinio mirtimi.
Lukas buvo gydytojas, todėl jo evangelija yra specifinė tuo, kad jis skiria daug dėmesio ligoniams, jų ligų aprašymui ir pan. Šventasis Raštas nieko nekalba apie Luko kilmę, tačiau iš tradicijos ir kitų raštų, laikoma, kad jis buvo kilęs iš graikų aristokratijos. 82 m. Lukas buvo nukankintas Tėbuose.
Tiesioginis mokestis

Tiesioginis mokestis – mokestis, kuris imamams tiesiogiai nuo mokesčio mokėtojo pajamų ar turto.
Tiesioginiai mokesčiai mokami kaip dalis nuo gautų pajamų (pajamų mokestis, pelno mokestis, paveldėjimo mokestis) ar nuo turimo turto (turto mokestis). Įstatymuose nurodoma, nuo kokios sumos mokesčių mokėtojas turi mokėti tiesioginius mokesčius ir kurie asmenys išvis atleidžiami nuo šių mokesčių. Kartais tokie mokesčiai apskaičiuojami ir sumokami pajamas teikiančio asmens (Pajamų mokestis), kartais - paties pajamų gavėjo (Pelno mokestis).
Amžinai kartu

Siužetas

Moteris realizuoja save, kurdama tobulos šeimos iliuziją. Jos vyras ją vis iš naujo sugriauna – rizikinga kaskadininko profesija nėra moters vizijos dalis. Nebylūs konfliktai baigiasi dukros pabėgimu – policijoje ji pasako, kad neturi tėvų. Ar įmanoma būti kartu, jei vienintelis kelias – pabėgti?

Įvertinimas

Filmas atrinktas į 2016 m. Karlovi Varų kino festivalio (Čekija) „East of the West“ konkursinę programą.
Filmas buvo nominuotas devyniose apdovanojimų „Sidabrinė gervė 2017“ kategorijose, filme vaidinusi aktorė Gabija Jaraminaitė apdovanojimuose pripažinta geriausia metų aktore.
Kęstutis Birbilas

Biografija

1993 m. baigė Lietuvos žemės ūkio akademiją, žemėtvarkininkas.
Šakių rajono savivaldybės administracijos žemėtvarkos skyriaus vyresnysis specialistas, 2005 m. Šakių rajono savivaldybės administracijos Sintautų seniūnijos seniūnas, Lietuvos savivaldybių seniūnų asociacijos narys.
2002 m. Liberalų demokratų partijos, 2006 m. partijos Tvarka ir teisingumas (liberalai demokratai) narys.
2003–2005 m. ir 2007 m. (mandato atsisakė) Šakių rajono savivaldybės tarybos narys.
Sutuoktinė Ilona, vaikai Kornelijus, Laurynas, Gabrielė.
Diana Rasimovičiūtė

Diana Rasimovičiūtė (g. 1984 m. vasario 25 d. Ignalinoje) – Lietuvos biatlonininkė.

Biografija

Pirmieji Dianos treneriai buvo Edvardas Rasimovičius, Aleksandras Ščechočichinas ir Vilius Repšys. Šiuo metu sportininkę treniruoja jos širdies draugas, taip pat žinomas, karjerą baigęs biatlonininkas, latvis Ilmars Bricis.
Britų Rytų Afrika

Raida

Nuo XIX a. vidurio Jungtinė Karalystė turėjo interesų Zanzibaro sultonato kontroliuojamoje Rytų Afrikos pakrantėje, siuntė čia savo keliautojus ir derybininkus. 1890 m. Heligolando-Zanzibaro sutartimi vokiečiai su britais pasidalino kontroliuotas pakrantes pusiau, taip pat tiesia linija nustatė tarpusavio sieną žemyne. Iš pradžių Britų imperija jai atitekusias dalis (Zanzibaro ir Vitu sultonatus) paskyrė administruoti Britų Rytų Afrikos kompanijai, tačiau 1890 m. pavertė šias teritorijas protektoratu.
Iš pradžių protektoratui nepriklausė vakarinė Kenijos dalis, kuri 1896 m. priskirta Ugandos protektoratui, tačiau 1902 m. perskirstant administraciją, Rytų Afrikai priskirtos ir rytinės Ugandos teritorijos, gyvenamos luhijų ir luo genčių. Nuo 1909 m. protektoratą sudarė 6 provincijos: Kenijos, Naivašos, Njanzos, Sejidės, Tanalando ir Ukambos. Britai skatino tiek baltųjų, tiek indų migraciją į šalį, kuri vis spartėjo.
1918 m. po Pirmojo pasaulinio karo pabaigos britai taip pat gavo gretimą Tanganikos mandatą. 1920 m. Rytų Afrikos protektoratas statusas buvo pakeistas į Kenijos koloniją.
Kas yra kas Lietuvoje

Kas yra kas Lietuvoje – projektas, kurio tikslas – Lietuvos visuomenės, jos žmonių ir laimėjimų pristatymas.
Žinynai „Kas yra kas Lietuvoje“ leidžiami nuo 1995 m. Nuo 2019 m. projektą tęsia UAB „Kas yra kas Lietuvoje“ ("Leidybos studija" grupės įmonė).

Kas yra kas Lietuvoje 2018. Šimtmečio leidimas

Lietuvos valstybės atkūrimo šimtmečiui skirtame žinyno leidime detaliai pristatoma šiandieninės Lietuvos valstybės sąrangą – 11 svarbiausių visuomenės gyvenimo sričių, 5000 įtakingiausių ir savo srityse daugiausia pasiekusių Lietuvos žmonių biografijų, 500 reikšmingiausių institucijų ir 1500 didžiausių verslo įmonių.

Lietuvos pasiekimų registras internete

Šiuo metu „Kas yra kas Lietuvoje“ redakcija atnaujina Lietuvos pasiekimų registrą internete - svetainę www.kasyrakas.lt. Atnaujintoje svetainėje bus pateikiama detali Lietuvos visuomenės sąranga, žmonių biografijos ir svarbiausių institucijų bei didžiausių verslo įmonių aprašymai.
Pagramančio piliakalnis

Aplinkiniai piliakalniai

Spraudaičių piliakalnis 11 kmKreivių piliakalnis 5 km
Indijos piliakalnis 8 kmNosaičių piliakalnis
Ivangėnų piliakalniai 23 kmVilkų Lauko piliakalnis 11 kmReksčių piliakalnis 7 km
Batakių piliakalnis 18 kmNaujininkų piliakalnis 1 kmMatiškių piliakalnis 5 km
Dapkiškių piliakalnis 10 kmKiukiškių piliakalnis - 23 km
Juodasis pirmadienis (1987)

Juoduoju pirmadieniu (angl. Black Monday) vadinama 1987 m. spalio 19 diena, kai ženkliai smuko pasaulio vertybinių popierių biržų indeksai. Krizė prasidėjo Honkonge, tuomet pasiekė Europą ir JAV. Dow Jones Industrial Average indeksas krito labiausiai per visą jo skaičiavimo istoriją – 508 punktais iki 1738,74 (22,6 %).
Taip pat pavadinimais Juodasis trečiadienis ir Juodasis ketvirtadienis vadinamos 1929 metų spalio 28 d. ir 29 dienos, po kurių prasidėjo Didžioji krizė vakarų ekonomikoje.

Nuostoliai

Jo kritimas atsiliepė viso pasaulio ūkiui. Australijoje vertybinių popierių biržos į spalio pabaigą prarado 41,8 %, Kanados – 22,5 %, Honkongo – 45,8 %, Jungtinė Karalystė – 26,4 %.
Vertybinių popierių vertės kritimas 1987 metais buvo labai netikėtas, nes nebuvo jokių priežasčių ar įvykių, pagal kuriuos tai būtu buvę galima nuspėti. Šis įvykis privertė suabejoti dauguma ekonomikos teorijų.
Kurį laiką prekyba pasaulinėse vertybinių popierių biržose buvo sustabdyta, nes to laiko skaičiavimo technika nesugebėjo apdoroti padidėjusių orderių skaičių. Tai leido Federalinei rezervų sistemai ir centriniams bankams įsikišti ir sušvelninti finansinės krizės plitimą.

Krizės priežastis

Didelis 1986 metų ekonomikos augimas JAV pradėjo lėtėti. 1987 metų pradžioje vertybinių popierių biržos dalyviams pradėjo atrodyti, kad ekonominis nuosmukis baigėsi, ir ekonomika netrukus vėl pradės augti. Vertybinių popierių biržoje buvo stebimas didelis suaktyvėjimas, rugsėjo mėnesį sulaukęs savo apogėjaus.
Svarbiausiomis krizės priežastimis tradiciškai laikomi programinis treiningas, likvidumas, rinkos pervertinimas ir psichologija. Šiomis priežastimis bandoma paaiškinti, kodėl rugsėjo 19 d. vertybinių popierių vertė taip greitai ir smarkiai krito ir kodėl krizė palietė ne tik JAV ekonomiką.
Populiarus aiškinimas yra programinio treiningo pasitelkimas. Programiniuose treininguose kompiuteriai automatiškai vykdo sandorius. Po žlugimo daug rinkos dalyvių pasmerkė aklą pasitikėjimą rinkos tendencijomis ir vertybinių popierių pardavinėjimą krentant kainoms.
Ekonomisto Ričardo Rono nuomone, tarptautinės krizės priežastys prieštarauja bandymams paaiškinti šią krizę programiniu treiningu. Tuo momentu programinis treiningas daugiausiai buvo paplitęs JAV, o krizė prasidėjo Honkonge, paplito po Europą ir tik galiausiai smogė per JAV.
Pagal kitą populiarią teoriją, krizės priežastis buvo didžiojo septyneto (G-7) valstybių monetarinių politikų nesuderinimas. JAV norėdama išlaikyti dolerį ir sumažinti infliaciją įvykdė labai didelius pakeitimus monetarinėje politikoje, to nesuderinusi su Europos valstybėmis.
Zenonas Ramonas

Biografija

1978 m. baigė Plungės statybos technikumą, technikas mechanikas. UAB „Tripletas“ direktorius.
Lietuvos socialdemokratų partijos Mažeikių rajono skyriaus narys.
2003–2007 m. Mažeikių rajono savivaldybės tarybos narys.
Verslo darbdavių konfederacijos narys, Smulkaus ir vidutinio verslo asociacijos narys. Žmona Ramutė, vaikai Aistė, Audrius.
Bagarai

Kilmė

Bagarai atsirado Čade apie 1635 m. susijungus kelioms arabiškai kalnančiom grupėm. DNR rodo bendrą kilmę su Kvatano arabais. Jie kilę iš Juhaina arabų, kurie migravo iš Arabijos ir vėliau Šiaurės Afrikos.
Bagarų gentys Sudane: Rizeigat, Ta’iša, Beni Halba, ir Habanija Darfure ir Mesiria Zurug, Mesiria Humur, Havazma ir Avlad Himaid Kordofane, Beni Selam prie Baltojo Nilo. Miseiria iš Jebel Muno kalba savo kaimynų tamų Nilo-Sacharos kalba.
Maža bagarų bendruomenė Nigeryje, Difos regione, vadinama Difos arabais. Jie gyvena prie Čado ežero ir pasitraukė iš Nigerijos po Antro pasaulinio karo. Jie kildina save iš Mahamidų klano.

Istorija

Sudano bagarai buvo Mahdi sukilimo prieš turkų-egiptiečių valdymą XIX a. pabaigoje branduolys. Mahdžio padėjėjas Abdallahi ibn Muhammad buvo kilęs iš bagarų Ta'aiša genties. Mahdi laikotarpiu (1883–1898 m.) dešimtys tūkstančių bagarų kėlėsi į Centrinį Sudaną. Po pralaimėjimo Karario mūšyje 1898 m. dauguma jų grįžo į Darfūrą ir Kordofaną. Pagal britų netiesioginio valdymo sistemą bagarų gentis valdė jų vadai nazirai. Dauguma jų lojalūs Umma partijos nariai, kuriai nuo XX a. vidurio vadovavo.
Furo sultonas XVIII a. vidury davė bagarams žemių, tad jie nebuvo labai aktyvūs per Darfūro krizę, bet jie labai įsivėlę į kitus konfliktus Čade ir Sudane. Nuo 1985 m. Sudano vyriausybė ginklavo bagarų gentis, kad šios kovotų su Sudano Liaudies Išsivasdavimo Armija, kuri kovojo už Pietų Sudano nepriklausomybę. Jie suformavo pasienio būrius ir raitelių brigadas, kutios plėšikavo ir grobė vergus Pietų Sudano kaimuose. Sudano vyriausybė pažadėjo nesikišti jei bagarai grobs gyvulius ir žemę.
Per Antrąjį Sudano pilietinį karą bagarai pagrobė tūkstančius dinkų moterų ir vaikų. Taip pat buvo pavergiami žmonės iš nuba genties. Darfūre apie 1995 m. pagrindinės bagarų gentys sudarė taikos sutartis su Sudano Liaudies Išsivasdavimo Armijos grupėmis ir pareiškė, kad nesikiš daugiau į konfliktą.
Sipailiškio sentikių cerkvė

Istorija

Sipailiškio apylinkėse sentikiai pradėjo kurtis XIX a. viduryje. XX a. 1-ojoje pusėje Sipailiškio parapija buvo gausiausia Rokiškio apskrityje sentikių parapija.
Alytaus rajono apylinkės teismas

Alytaus rajono apylinkės teismas – apylinkės teismas Pietų Lietuvoje. 14 teisėjų. Teritorija – Alytaus rajonas. 2-osios instancijos teismas Kauno apygardos teismas.
Adresas: S. Dariaus ir S. Girėno g. 17, Alytus, LT-62503.
Didmeninė prekyba

Didmeninė prekyba arba prekyba urmu – prekių pardavimas pirkėjams, kurie prekes parduoda mažesniais kiekiais.
Įmonės, besiverčiančios didmenine prekyba (urmininkai), dideliais kiekiais perka prekes iš gamintojo ir parduoda kitoms įmonėms ar asmenims, kurie tikisi jas perparduoti brangiau galutiniam vartotojui. Didmenine prekyba besiverčiančios įmonės uždirba iš perkamų ir parduodamų prekių kainų skirtumo (maržos). Urmininkai dažniausiai nurodo mažiausią parduodamą prekių kiekį; tokiu atveju iš jų gali pirkti ir galutinis vartotojas.
Lietuvos įstatymai leidžia didmenine prekyba besiverčiančioms įmonėms nurodyti prekių kainas be pridėtinės vertės mokesčio.
Paprastai prekyba urmu besiverčianti įmonė daro didesnę apyvartą negu mažmeninės prekybos įmonė, bet Lietuvoje susiklostė tokia situacija, kad didžiųjų prekybos tinklų apyvarta yra didesnė negu didmenine prekyba besiverčiančių įmonių.
Iškastinis kuras

Iškastinis kuras – akmens anglis, nafta ir gamtinės dujos. Tai yra pagrindiniai energijos šaltiniai visame pasaulyje, naudojami transporto bei elektros gamybos pramonėje. Daugiausia žaliavinių cheminių medžiagų (plastikas ir kt.) pagaminama taip pat iš akmens anglių, naftos ir gamtinių dujų.
2011 m. nafta sudarė apie 40 %, akmens anglys – apie 26 %, gamtinės dujos – apie 21 % Europos Sąjungos energijos rinkos dalies. Anksčiau akmens anglis buvo pagrindinis iškastinis kuras, iš kurio buvo gaminama energija, tačiau jis išskiria daugiausia anglies junginių, todėl tiek išsivysčiusios, tiek besivystančios šalys, pavyzdžiui, Jungtinė Karalystė stengiasi apriboti šio kuro suvartojimą arba siekia ateityje visai jo atsisakyti.
Susiformavo vykstant mirusių organizmų anaerobiniui skilimui. Organizmų amžius, iš kurių susidaro iškastinis kuras siekia milijonus metų, kartais viršija ir 650 mln. metų.
Teoriją, kuri teigia, jog iškastinis kuras susidaro iš mirusių augalų fosilijų, pirmą kartą pasiūlė Georgijus Agricola 1556 m. ir vėliau Michailas Lomonosovas XVIII a.
NK Šenčur

Istorija

Klubo ištakos siekia 1951 m. Atkūrus šalies nepriklausomybę žaidė žemesniuosiuose divizionuose.
Sofía Vergara

Biografija

Vergara gimė Barankilijoje, šiaurės Kolumbijoje, namų šeimininkės ir ūkininko šeimoje. Susituokė su vaikystės draugu Joe Gonzalez būdama 18-os metų. Pora sūnaus Manolo susilaukė 1992 m. Santuoka netruko ilgai, pora išsiskyrė po dvejų metų, 1993 m. Vergara studijavo odontologiją viename iš Kolumbijos universitetų, tačiau vėliau, sulaukusi įvairių darbo pasiūlymų dirbti modeliu JAV, kartu su savo šeima persikėlė gyventi į Majamį.
Dar prieš išvažiuojant į JAV, Vergara filmavosi įvairiose televizijos reklamose ir dirbo modeliu vietinėse agentūrose. Išgarsėjo po to, kai gavo pasiūlymų dirbti laidų vedėja įvairiose ispanų kalba transliuojamose televizijose.
2009 m. gavo pagrindinį vaidmenį ABC televizijos situacijų komedijoje „Modern Family“. Seriale atlieka Glorijos Pritchett vaidmenį, vaidina Džėjaus Pritchett (vaid. Ed O'Neill) žmoną. Vaidmuo padėjo jai išgarsėti visame pasaulyje, aktorės vaidyba buvo teigiamai įvertinta kritikų. Vergara yra laimėjusi ir buvo nominuota įvairiems prestižiniams televizijos apdovanojimams, tarp kurių nominacijos „Auksiniam gaublio“, „Emmy“ ir Ekrano aktorių gildijos apdovanojimuose.
Po sėkmės televizijoje aktorei buvo pasiūlyta vaidmenys įvairiuose didelio biudžeto filmuose, įskaitant „The Smurfs“ (2011), „New Year’s Eve“ (2011), „Happy Feet Two“ (2011) „The Three Stooges“ (2012), „Escape From Planet Earth“ (2013) ir „Machete Kills“ (2013).